Vrystaat-boer vas vir nóg ŉ moordArgieffoto: SAPD/Facebook ŉ 34-jarige boer van Bethlehem in die Vrystaat, wat op borgtog uit is nadat hy glo verlede jaar ŉ vermeende veedief in die Fouriesburg-omgewing doodgeskiet het, is weer in hegtenis geneem nadat hy glo ŉ 60-jarige plaaswerker met opset omgery het. Kapt. Zweli Mohobeleli, polisiewoordvoerder, het Woensdag aan Maroela Media gesê die boer, Josef van Eeden van die De Hoek-plaas naby Bethlehem, is in hegtenis geneem in verband met die moord op een van sy plaaswerkers, Johannes Mahlaku. “Die slagoffer het glo Vrydagmiddag op ŉ naburige plaas mielies opgetel wat ná ŉ oes oorgebly het. Van Eeden het hom glo in sy voertuig gejaag en op die naburige plaas omgestamp,” het Mohobeleli gesê. Mahlaku, oorspronklik van Lesotho, is na die Dihlabeng-hospitaal in Bethlehem geneem, waar hy Saterdag aan sy beserings beswyk het. Die polisie het aanvanklik ŉ saak van poging tot moord ondersoek gemaak, maar dit is ná Mahlaku se dood na moord verander. Van Eeden het Dinsdag vlugtig in die Bethlehem-landdroshof verskyn, waarna die saak uitgestel is vir sy formele borgtogaansoek. Hy bly in aanhouding. Volgens Mohobeleli moet Van Eeden ook in November in die Fouriesburg-landdroshof verskyn in verband met ŉ afsonderlike moordsaak. “Hy het na bewering vir Babiki Abraham Mokoena (33) op 7 Desember in die Fouriesburg-omgewing doodgeskiet, wie hy van veediefstal verdink het.” Volgens berigte was Mokoena glo met ŉ byl gewapen. Van Eeden, wat toe ŉ veiligheidskoördineerder van ŉ landbou-organisasie was, is destyds met sy eerste hofverskyning op borgtog van R5 000 vrygelaat.